Folketing
2006-10-10

Hver gang, der sker omstruktureringer på politiets område, fører det til omfattende øgede bevillinger, og da det her jo næsten også er en slags politivirksomhed, skulle det jo være ret oplagt. (Kort bemærkning). Familie- og forbrugerministeren (Lars Barfoed): Jamen vi har tilført flere midler til området, fordi vi har konstateret, at der var behov for en indsats, f.eks. ved at oprette et rejsehold. Når vi har konstateret det, tilfører vi de midler, der er brug for, og sådan vil det jo altid være på et hvilket som helst område. Der kan være ting, der kan spares på, og der kan opstå situationer, som gør, at man skal tilføre midler. Det må man vurdere løbende og dynamisk. Men jeg kan i øvrigt ikke se, at der skulle være noget galt ved, at regeringen hele tiden overvejer, om vi kan få mere kvalitet for pengene. Jeg tror da også, at hr. Per Clausen kan være enig med mig i, at det ville være godt, hvis vi på forskellige områder kan få mere for pengene ved at bruge dem på en bedre måde.